<classify> WAZIRI wa Ardhi, Nyumba na Maendeleo ya Makazi, William Lukuvi amemteua Mhadhiri wa Chuo Kikuu cha Ardhi ARU, Dk Maulid Banyani kuwa Mkurugenzi Mkuu wa Shirika la Nyumba la Taifa.Aidha, Rais John Magufuli amemteua Mhadhiri mwingine wa ARU, Dk Sophia Kongela kuwa Mwenyekiti wa Bodi ya Wakurugenzi wa NHC. Kwa mujibu wa taarifa iliyotolewa jana na Ikulu, uteuzi wa viongozi hao umeanza rasmi jana.Desemba mwaka jana, Lukuvi alimsimamisha kazi aliyekuwa Mkurugenzi Mkuu wa NHC, Nehemia Mchechu aliyeshika nafasi hiyo tangu Machi 2010, na nafasi yake kukaimiwa na Mkurugenzi wa Fedha, Felix Maagi.Mbali na kusimamishwa kazi Mchechu, Lukuvi aliitaka Bodi ya Wakurugenzi kumsimamisha kazi Mkurugenzi wa Huduma za Mikoa na Utawala, Raymond Mndolwa ili kupisha uchunguzi dhidi ya tuhuma zinazowakabili.Desemba mwaka jana, wakati Rais Magufuli akizindua nyumba za shirika hilo eneo la Iyumbu mkoani Dodoma, aliitaka NHC ijisafishe na kujitathmini katika upungufu ilionao ukiwamo wa matumizi ya fedha kabla ya kuomba mkopo serikalini.NHC ilikuwa imeomba serikalini mkopo wa Sh bilioni 232 kumalizia majengo ya ghorofa Dodoma. Alimuagiza waziri kukaa na bodi na kurekebisha upungufu huo, huku akimpongeza Mchechu, lakini pia akimtaka kujithamini katika upungufu alionao.Machi 21, mwaka huu, Rais Magufuli alitangaza kutengua uteuzi wa Mwenyekiti wa Bodi hiyo ya NHC, Blandina Nyoni pamoja na wakurugenzi wote wa bodi. Wakati huo huo, Rais Magufuli amemteua Profesa Humphrey Moshi kuwa Mwenyekiti wa Bodi ya Tume ya Ushindani FCC. Profesa Moshi ni Mhadhiri mstaafu wa Chuo Kikuu cha Dar es Salaam UDSM.  <topic>: KITAIFA 